คาดกนง.ไร้กดดัน ครึ่งปีหลังชะลอตัว
แบงก์มั่นใจ ธปท.ไม่ลดดอกเบี้ยนโยบาย หลังตัวเลขเศรษฐกิจส่งสัญญาณเศรษฐกิจฟื้น จึงไม่มีแรงกดดันให้ต้องกระตุ้นเศรษฐกิจ
17 ส.ค. 2559

แบงก์มั่นใจ ธปท.ไม่ลดดอกเบี้ยนโยบาย หลังตัวเลขเศรษฐกิจส่งสัญญาณเศรษฐกิจฟื้น จึงไม่มีแรงกดดันให้ต้องกระตุ้นเศรษฐกิจ
นายเชาว์ เก่งชน กรรมการผู้จัดการ บริษัทศูนย์วิจัยกสิกรไทย เปิดเผยว่า หลังจากที่สำนักงานคณะกรรมการพัฒนาการเศรษฐกิจและสังคมแห่งชาติ (สศช.) ได้ประกาศตัวเลขอัตราการขยายตัวของเศรษฐกิจ (จีดีพี) ในไตรมาส 2 ที่ 3.5% ทำให้ครึ่งปีจีดีพีไทยขยายตัวได้ถึง 3.4% ทำให้แรงกดดันเรื่องการใช้ดอกเบี้ยกระตุ้นเศรษฐกิจหมดไป
“จะใช้นโยบายการเงินดูแลอัตราแลกเปลี่ยนก็ไม่จำเป็น แม้เงินบาทจะแข็งค่าขึ้น แต่ก็ไม่ได้แข็งค่าเกินกว่าประเทศคู่แข่งทางการค้าอย่างมาเลเซีย จนทำให้สูญเสียความสามารถในการแข่งขัน ดังนั้นการประชุมคณะกรรมการนโยบายการเงิน (กนง.) ครั้งต่อไป ก็คงจะไม่มีการเปลี่ยนแปลงดอกเบี้ย” นายเชาว์ กล่าว
น.ส.นลิน ฉัตรโชติธรรม นักเศรษฐศาสตร์ ธนาคารเอชเอสบีซี ประเทศไทย กล่าวว่า เศรษฐกิจไทยยังคงต้องเผชิญความเสี่ยงจากความไม่แน่นอนของการดำเนินนโยบายของประเทศเศรษฐกิจขนาดใหญ่ และการเติบโตของเศรษฐกิจโลก เอชเอสบีซีคาดว่าจีดีพีช่วงครึ่งปีหลังของไทยจะชะลอลง ทำให้ทั้งปี 2559 และ 2560 เศรษฐกิจมีแนวโน้มเติบโต 2.8% 
“คาดว่าที่ประชุม กนง. เดือน ก.ย.นี้ อาจจะลดอัตราดอกเบี้ยนโยบายลง 0.25% เพื่อสนับสนุนการเติบโตทางเศรษฐกิจ” น.ส.นลิน กล่าว